Κανονισμός (ΕΚ) αριθ. 316/2003 της Επιτροπής της 19ης Φεβρουαρίου 2003 για μόνιμη έγκριση μιας πρόσθετης ύλης στις ζωοτροφές και της προσωρινής έγκρισης νέας χρήσης μιας ήδη εγκεκριμένης πρόσθετης ύλης στις ζωοτροφές (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από την οδηγία 2003/7/ΕΚ της Επιτροπής(2), και ιδίως τα άρθρα 3, 9Δ και 9E, Εκτιμώντας τα ακόλουθα: (1) Το άρθρο 9Δ παράγραφος 1 της οδηγίας 70/524/ΕΟΚ προβλέπει ότι οι πρόσθετες ύλες που αναφέρονται στο μέρος ΙΙ του παραρτήματος Γ της εν λόγω οδηγίας μπορούν να εγκρίνονται χωρίς χρονικό περιορισμό, εφόσον πληρούνται οι όροι που καθορίζονται στο άρθρο 3Α. (2) Η κατασκευάστρια εταιρεία υπέβαλε νέα στοιχεία για να υποστηρίξει την αίτησή της για έγκριση χωρίς χρονικό περιορισμό του παρασκευάσματος μικροοργανισμών που περιγράφεται στον παρόντα κανονισμό. (3) Από την αξιολόγηση της αίτησης για έγκριση που υποβλήθηκε σχετικά με αυτό το παρασκεύασμα μικροοργανισμών διαπιστώνεται ότι πληρούνται όλες οι απαιτούμενες προϋποθέσεις για την έγκριση που προβλέπονται στην οδηγία 70/524/EΟΚ. (4) Επομένως το εν λόγω παρασκεύασμα μικροοργανισμών μπορεί να εγκριθεί για απεριόριστη περίοδο. (5) Η οδηγία 70/524/ΕΟΚ προβλέπει ότι για νέα χρήση μιας ήδη εγκεκριμένης πρόσθετης ύλης απαιτείται κοινοτική έγκριση. (6) Η οδηγία 70/524/ΕΟΚ προβλέπει ότι μπορεί να δοθεί προσωρινή άδεια για τη χρησιμοποίηση νέας πρόσθετης ύλης σε ζωοτροφές ή για νέα χρήση ήδη εγκεκριμένης πρόσθετης ύλης, εφόσον πληρούνται οι όροι της εν λόγω οδηγίας και εφόσον μπορεί εύλογα να υποτεθεί, με βάση τα διαθέσιμα αποτελέσματα, ότι όταν χρησιμοποιείται στη διατροφή των ζώων έχει ένα από τα αποτελέσματα που αναφέρονται στο άρθρο 2 στοιχείο α) της εν λόγω οδηγίας. Αυτή η προσωρινή άδεια μπορεί να χορηγηθεί για περίοδο που δεν υπερβαίνει την τετραετία στην περίπτωση των πρόσθετων υλών που αναφέρονται στο μέρος II του παραρτήματος Γ της εν λόγω οδηγίας. (7) Η κατασκευάστρια εταιρεία υπέβαλε νέα στοιχεία για να υποστηρίξει την αίτησή της για επέκταση της έγκρισης του παρασκευάσματος ενζύμου που περιγράφεται στον παρόντα κανονισμό. (8) Από την αξιολόγηση της αίτησης για έγκριση που υποβλήθηκε σχετικά με τη νέα χρήση του παρασκευάσματος αυτού του ενζύμου διαπιστώνεται ότι πληρούνται οι προϋποθέσεις της οδηγίας 70/524/ΕΟΚ για χορήγηση προσωρινής άδειας. (9) Το εν λόγω παρασκεύασμα ενζύμου θα έπρεπε επομένως να εγκριθεί προσωρινά για μία τετραετή περίοδο. (10) Από την αξιολόγηση της αίτησης διαπιστώνεται ότι θα έπρεπε να απαιτηθούν συγκεκριμένες διαδικασίες για την προστασία των εργαζομένων από την έκθεση στις πρόσθετες ουσίες που αναφέρονται στα παραρτήματα. Η προστασία αυτή θα έπρεπε να εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3). (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ Άρθρο 1 Το παρασκεύασμα που ανήκει στην ομάδα των "μικροοργανισμών" και αναφέρεται στο παράρτημα Ι εγκρίνεται για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα. Άρθρο 2 Το παρασκεύασμα που ανήκει στην ομάδα των "ενζύμων" και αναφέρεται στο παράρτημα ΙΙ εγκρίνεται προσωρινά για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαρτίου 2003. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Φεβρουαρίου 2003.

[Source: multi_eurlex | Tokens: 3610]